Send VG ditt verste veibilde

FURET VÆRBITT: Rv 312 Vivestad-Re i Vestfold er ikke lenger ung, fresh og fin. Foto: Statens vegvesen/KJELL WOLD

Hvor er Norges største veihull?

Er du lei av å kjøre slalåm mellom hullene? Du må dessverre smøre deg med litt tålmodighet før asfaltbilen kommer.

Oppdatert 13. mars 2012

Artikkelen er over åtte år gammel

Asfalten kan nemlig ikke rulles ut før man er helt sikker på at telen er borte.

I mellomtiden kan du være med på VGs kåring av det største hullet på norske veier.

- Nedslitt veinett

- Vi regner med at vi kommer til å bruke 850 millioner kroner til asfaltering og vedlikehold av riksveiene. Det er omtrent på samme nivå som i fjor, og er det vi trenger for å holde status quo, sier Even Sund, sjefingeniør hos Statens vegvesen.

SEND OSS DITT VEIHULL-BILDE OG SE ANDRES BILDER HER!

I tillegg til 10 400 km med riksvei kommer 44 000 km fylkesvei og de veiene som kommunene har ansvar for. Det er utvilsomt behov for nytt veidekke mange steder.

«For lite vedlikehold over mange år har ført til delvis nedslitt veinett,» het det i pressemeldingen som nylig ble sendt ut i forbindelse med forslag til Nasjonal Transportplan (NTP) 2014 til 2023.

Her foreslås det at rammen til vedlikehold av riksveinettet økes med 40 prosent til 24,2 milliarder i 10-årsperioden.

- I fjor registrerte vi en liten forbedring på dekketilstanden på riks- og fylkesveiene. På riksveiene er budsjettsituasjonen ganske god sier Sund.

På slutten av sesongen foretar egne biler målinger av dekketilstanden på veiene i hele landet.

Diskuter veistandarden på ditt hjemsted i kommentarfeltet under saken!

- Tele og snø bort

- Vi begynner som regel asfaltsesongen i Sør-Norge i april, men i Nord-Norge kan vi ofte ikke starte før i mai eller juni fordi man ikke kan legge asfalt før all snøen og telen er borte, sier Sund.

De fire fylkeskommunene som inngår i Statens vegvesen region øst har i år satt av 396 millioner til reasfaltering av fylkesveiene, mens fasiten for i fjor var 470 millioner.

- Men tendensen er at det øker litt utover året når ledige midler fra andre tiltak brukes til asfalt, sier Torgrim Dahl, prosjektleder for dekke i Statens vegvesen region øst.

Han opplyser at det i snitt koster 750 000 kroner pr. km å legge ny asfalt på en tofelts riksvei og at årets budsjett i hans region holder til 375 km riksvei og 600 km fylkesvei.

I Oslo begynner ikke asfaltleggingen før etter 17. mai når vår rengjøringen er unnagjort. Her skal det brukes 10 millioner til lapping og 40 millioner til reasfaltering av kommunale veier.

I fjor brukte kommunen bare 20-25 millioner på reasfaltering siden fjerning av de enorme snøfallene spiste opp mye av budsjettet.

Publisert: 13.03.12 kl. 09:12 Oppdatert: 13.03.12 kl. 09:23

Mer om Trafikk